మమతా శంకర్

మమతా శంకర్ (జననం 1955 జనవరి 7) భారతీయ నటి మరియు నర్తకి. ఆమె బెంగాలీ సినిమాలలో నటించి ప్రసిద్ధి చెందింది. సత్యజిత్ రే, మృణాల్ సేన్, రితుపర్ణో ఘోష్, బుద్ధదేబ్ దాస్‌గుప్తా, గౌతమ్ ఘోష్‌.. ఇలా చాలమంది ప్రముఖ దర్శకుల చిత్రాలలో ఆమె నటించింది. నటిగానే కాకుండా, ఆమె నర్తకి, కొరియోగ్రాఫర్ కూడా. ఆమె సంగీత విద్వాంసుడు పండిట్ రవిశంకర్ మేనకోడలు. ఆమె సోదరుడు ఆనంద శంకర్ ఇండో-వెస్ట్రన్ ఫ్యూజన్ సంగీతకారుడు.

బాల్యం, విద్యాభ్యాసం 
మమతా శంకర్ 1955 జనవరి 7న నర్తకులు ఉదయ్ శంకర్, అమలా శంకర్ దంపతులకు జన్మించింది. ఆమె కలకత్తాలోని ఉదయ్ శంకర్ ఇండియా కల్చర్ సెంటర్‌లో అమల శంకర్ ఆధ్వర్యంలో డ్యాన్స్, కొరియోగ్రఫీలో శిక్షణ పొందింది.

కెరీర్ 
మమతా శంకర్ 1976లో మృణాల్ సేన్ దర్శకత్వం వహించిన మృగయాతో సినీ రంగ ప్రవేశం చేసింది. ఈ చిత్రం ఉత్తమ చలనచిత్రంగా జాతీయ చలనచిత్ర అవార్డును గెలుచుకుంది.

ఉదయన్ - మమతా శంకర్ డ్యాన్స్ కంపెనీని 1986లో ఆమె స్థాపించింది. అలాగే 1978లో 'మమతా శంకర్ బ్యాలెట్ ట్రూప్' స్థాపించి ప్రపంచవ్యాప్తంగా విస్తృతంగా పర్యటించింది. ఈ బృందం 1979లో రవీంద్రనాథ్ ఠాగూర్ రచన చండాలికా ప్రదర్శించింది. దాని తర్వాత హోరిఖేలా, ఆజ్కేర్ ఏకలాబ్య, మిలాప్, షికార్, మదర్ ఎర్త్, అమృతస్యపుత్ర, శబరి వంటివి ఎన్నో ప్రదర్శించారు.

వ్యక్తిగత జీవితం 
మమతా శంకర్‌కు చంద్రోదయ్ ఘోష్ తో వివాహం జరిగింది. ఆమెకు రతుల్ శంకర్, రజిత్ శంకర్ అనే ఇద్దరు కుమారులు ఉన్నారు.

అవార్డులు 
1992: జాతీయ చలనచిత్ర అవార్డు – ప్రత్యేక జ్యూరీ అవార్డు (ఫీచర్ ఫిల్మ్) - అగంతుక్

1993: BFJA అవార్డు-ఉత్తమ సహాయ నటి అవార్డు - శాఖ ప్రశాఖ

2000: BFJA అవార్డు-ఉత్తమ సహాయ నటి అవార్డు - ఉత్సాబ్

మూలాలు 

భారతీయ సినిమా నటీమణులు
భారతీయ మహిళా నాట్య కళాకారులు
భారత మహిళా కొరియోగ్రాఫర్లు
భారతీయ నృత్య దర్శకులు
1955 జననాలు
బెంగాలీ సినిమా నటులు
నేషనల్ ఫిల్మ్ అవార్డు విజేతలు
సంగీత నాటక అకాడమీ అవార్డు గ్రహీతలు